S-10/2017

Mál þetta var höfðað með ákæru lögreglustjórans á höfuðborgarsvæðinu, útgefinni 10. janúar síðastliðinn, á hendur B-kk-þgf F-kk-þgf S-kk-þgf, kt. 000000-0000, Álfholti 50 í Hafnarfirði, „fyrir umferðarlagabrot með því að hafa mánudaginn 17. október 2016 ekið bifreiðinni [...] sviptur ökurétti og óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 250 ng/ml) suður Suðurbraut uns lögregla stöðvaði aksturinn í Smárabarði í Hafnarfirði“ og að hafa þannig brotið gegn 1. mgr., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987, sbr. 3. gr. laga nr. 24/2007 og 5. gr. laga nr. 66/2006.

Í ákærunni er þess krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Mál nr. S-64/2017, sem höfðað var á hendur ákærða með ákæru útgefinni 14. febrúar síðastliðinn, var sameinað þessu máli með heimild í 1. mgr. 169. gr. laga um meðferð sakamála nr. 88/2008. Þar eru ákærða gefin að sök „umferðarlagabrot með því að hafa laugardaginn 10. desember 2016 ekið bifreiðinni [...] sviptur ökurétti og óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 670 ng/ml og tetrahýdrókannabínól 6,7 ng/ml) vestur Bíldshöfða uns lögregla stöðvaði aksturinn við Bíldshöfða 6“ og að hafa þannig gerst brotlegur við 1. mgr., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987, sbr. 3. gr. laga nr. 24/2007 og 5. gr. laga nr. 66/2006.

Í þeirri ákæru er þess krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Um málsatvik er skírskotað til framangreindra ákæruskjala.

Ákærði játaði skýlaust sök á dómþingi 15. febrúar síðastliðinn og var að svo búnu farið með mál þetta að hætti 164. gr. laga nr. 88/2008. Með dómi 23. sama mánaðar var ákærði dæmdur til að sæta fangelsi í sjö mánuði, en þar af skyldi tveimur mánuðum refsingarinnar frestað skilorðsbundið til þriggja ára, en auk þess var ákærði dæmdur til ævilangrar ökuréttarsviptingar og greiðslu sakarkostnaðar. Dómurinn var birtur ákærða 21. mars síðastliðinn. Ríkissaksóknari lagði fram beiðni til endurupptökunefndar, með erindi dagsettu 8. júní síðastliðinn, um að endurupptaka málsins yrði heimiluð, með vísan til 4. mgr., sbr. d-liðar 1. mgr. 211. gr. laga nr. 88/2008. Með úrskurði 20. október síðastliðinn, samþykkti nefndin beiðnina, en í úrskurðinum segir meðal annars að í 1. mgr. 57. gr. a. almennra hegningarlaga sé kveðið á um að í dómi sé heimilt að ákveða að allt að þrír mánuðir fangelsisrefsingar verði óskilorðsbundnir, en aðrir hlutar skilorðsbundnir. Ljóst sé að dómfellda hafi því verið gerð refsing í andstöðu við það lagaákvæði með dómi Héraðsdóms Reykjaness. Á málsmeðferð héraðsdóms hafi því verið verulegur galli í skilningi d-liðar 1. mgr. 211. gr. laga um meðferð sakamála sem hafi haft áhrif á niðurstöðu málsins. Með vísan til úrskurðarins, óskaði ríkissaksóknari þess með bréfi 26. október síðastliðinn, að málið yrði tekið til meðferðar á ný í héraðsdómi. Samkvæmt framansögðu voru skilyrði að lögum til endurupptöku málsins, svo sem endurupptökunefnd samþykkti 20. október síðastliðinn og var málið endurupptekið á dómþingi 23. síðasta mánaðar, sbr. XXXII. kafli laga nr. 88/2008. Ákærði hefur sem fyrr segir skýlaust játað sakargiftir fyrir dómi og var því að nýju farið með mál þetta samkvæmt 164. gr. laga um meðferð sakamála nr. 88/2008 og það tekið til dóms 23. síðasta mánaðar, án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þau brot sem honum eru gefin að sök og eru þau rétt heimfærð til refsiákvæða. Ákærði hefur því unnið sér til refsingar.

Samkvæmt sakavottorði frá 16. síðasta mánaðar, hefur ákærði, fyrir þann tíma að framangreindur dómur féll 23. febrúar á þessu ári, í átta tilvikum sætt refsingu frá árinu 2001 ýmis afbrot. Þar af koma eftirgreind brot hans til skoðunar við ákvörðun refsingar í máli þessu. Með dómi 28. nóvember 2013 var hann dæmdur til greiðslu sektar og tímabundinnar ökuréttarsviptingar, fyrir brot gegn lögum um ávana- og fíkniefni og akstur undir áhrifum slíkra efna og áfengis. Með dómi 5. júní 2014 var hann dæmdur til greiðslu sektar og tímabundið sviptur ökurétti, fyrir að aka bifreið sviptur ökurétti og undir áhrifum ávana- og fíkniefna fyrr á því ári. Með sátt hjá lögreglustjóra 24. júlí 2015 samþykkti hann greiðslu sektar fyrir að aka skiptur ökurétti fyrr á því ári. Með dómi 23. mars á síðasta ári, var hann dæmdur í fimm mánaða fangelsi, þar af tvo mánuði skilorðsbundið til tveggja ára, og sviptur ökurétti ævilangt, fyrir brot gegn vopnalögum, eignaspjöll, brot gegn lögum um ávana- og fíkniefni og fyrir að hafa í þrígang ekið bifreið sviptur ökurétti og undir áhrifum ávana- og fíkniefna. Eignaspjöllin, vopnalagabrotin og eitt þeirra tilvika er hann ók bifreið sviptur ökurétti og undir áhrifum ávana- og fíkniefna, viðhafði hann áður en hann gerði sáttina hjá lögreglustjóra 24. júlí 2015 og var með dómnum að því leyti gerður hegningarauki við þá sátt, en önnur brot sem hann var sakfelldur fyrir með dómnum 23. mars síðastliðinn, framdi hann hins vegar eftir þann tíma. Dómurinn var birtur ákærða 30. mars 2016. Með brotum sínum í þessu máli rauf ákærði skilyrði fyrir frestun á fullnustu skilorðsbundna hluta refsingar dómsins frá 23. mars á síðasta ári og með vísan til 60. gr. almennra hegningarlaga nr. 19/1940, er sá hluti refsingar þess dóms því tekinn upp og dæmdur með þeirri refsingu sem ákærða er nú gerð. Eftir því og að framangreindum sakaferli ákærða virtum, sbr. 5. tl. 1. mgr. 70. gr. sömu laga, og samkvæmt 77. gr. þeirra laga, þykir refsing ákærða hæfilega ákveðin fangelsi í sjö mánuði. Eins hér hagar til, þar á meðal með hliðsjón af 57. gr. a. almennra hegningarlaga nr. 19/1940, því að málið hefur verið endurupptekið ákærða til hagsbóta, sbr. 4. mgr. 211. gr. laga nr. 88/2008 og að hann hefur til dagsins í dag sætt skilorði samkvæmt fyrri dómi í þessu máli, sbr. síðari málsliður 1. mgr. 214. gr. þeirra laga, þykir rétt að skilorðsbinda refsinguna að hluta, á þann veg að fjórir mánuðir refsingarinnar skulu falla niður að liðnum tveimur árum frá dómsuppsögu, haldi ákærði almennt skilorð 57. gr. almennra hegningarlaga.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Á grundvelli niðurlags fyrri málsliðar 4. mgr. 214. gr. laga nr. 88/2008, skal þóknun skipaðs verjanda ákærða, J-kk-ef B-kk-ef K-kk-ef héraðsdómslögmanns, vegna nýrrar málsmeðferðar fyrir dómi greidd úr ríkissjóði. Sú þóknun þykir, að meðtöldum virðisaukaskatti, hæfilega ákveðin 84.320 krónur. Með vísan til síðari málsliðar sama lagaákvæðis, sbr. 1. mgr. 218. gr. sömu laga, skal sakarkostnaður sem féll til við fyrri meðferð málsins, greiddur af ákærða. Þessi kostnaður nemur samkvæmt yfirlitum og með stoð í öðrum gögnum, samanlagt 326.094 krónum vegna rannsóknaraðgerða, og þá nemur þóknun sama verjanda við þá meðferð málsins, 105.400 krónum, að meðtöldum virðisaukaskatti.

Við uppkvaðningu dóms þessa fellur úr gildi fyrri dómur í máli þessu frá 23. febrúar síðastliðnum, sbr. síðari málsliður 1. mgr. 214. gr. laga nr. 88/2008.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, B-kk-nf F-kk-nf S-kk-nf, sæti fangelsi í sjö mánuði. Fresta skal fullnustu fjögurra mánaða af refsingunni og falli sá hluti hennar niður að liðnum tveimur árum frá dómsuppsögu, haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti ævilangt.

Ákærði greiði 431.494 krónur í sakarkostnað, þar með talda þóknun skipaðs verjanda síns, J-kk-ef B-kk-ef K-kk-ef héraðsdómlögmanns, 105.400 krónur, vegna fyrri meðferðar málsins. Þóknun sama verjanda, vegna nýrrar meðferðar málsins, að fjárhæð 84.320 krónur, skal greidd úr ríkissjóði.

H-kk-nf Þ-kk-nf